**Yang Xiong** (chinés tradicional: 揚雄; chinés simplificado: 扬雄; *pinyin*: *Yáng Xióng*; Wade-Giles: *Yang2 Hsiung2)* foi un filósofo, poeta e político chinés da dinastía Han do Oeste, célebre polos seus escritos filosóficos e a súa poesía *fu* 賦.

Traxectoria
-----------

Como outros recoñecidos escritores da súa epoca, Yang naceu no reino de Shu (actual condado de Pi, na provincia de Sichuan). Segundo Yang, a súa familia trasladárase ao sur dende o reino de Jin a causa da guerra civil ocorrida durante o século VI a.C. Na súa mocidade, foi un grande admirador e imitador do seu compatriota Sima Xiangru e do estilo *dafu* propio dos primeiros anos da dinastía Han. A súa habilidade na composición de *fu* permitiulle obter un posto de oficial na capital de Chang'an, creando poemas para o emperador.

A súa posición esixíalle gabar as virtudes e a gloria do emperador Cheng, pero Yang via con malos ollos a extravagancia e o dispendio da corte. O poeta intentou recuperar o uso da admonición persuasiva ou *feng* 諷, unha forma de sátira que el consideraba o propósito orixinal do xénero *fu*, tal e como se reflectía nos escritos de autores coma Qu Yuan. Porén, os seus consellos pasaron desapercibidos para o emperador.

Xunto con Sima Xiangru, Yang foi unha das figuras máis senlleiras de toda a dinastía Han. O *Han shu* 漢書 ("Libro dos Han"), unha importante crónica histórica, dedícalles dous capítulos enteiros a ambos poetas, sobrepasando incluso a varios xenerais e ministros.

Obras
-----

A obra máis importante de Yang, o *Fa yan* 法言 ("Ditos exemplares"), é un libro de filosofía modelado sobre as *Lunyu* 論語 ("Analectas") de Confucio. Nel, o autor critica aos poetas de *fu* por compoñer nunha linguaxe enfeitada e esotérica, ao tempo que evitaban toda cuestión moral.

Yang tamén escribiu outros textos de diverso cuño. O *Tai xuan* 太玄 foi un texto de adiviñación baseado no *Yijing* 易經. Pola súa banda, o *Jie chao* 解嘲 ("Xustificación contra o ridículo") foi un dos *fu* máis coñecidos sobre o tema da frustración. Así mesmo, elaborou o *Fangyan* 方言 ("Dialectos"), unha colección de dialectalismos das diversas partes da China, considerado unha das obras lexicográficas máis relevantes da dinastía Han.

Filosofía
---------

Yang Xiong disentía tanto da filosofía de Mencio, que opinaba que a natureza humana era inherentemente boa, como da de Xunzi, que consideraba que era en esencia mala. A súa opinión estaba a cabalo entre ambas. Tamén foi coñecido por rexeitar a verbosidade dos *fu*.

Estivo relacionado co oficial e filósofo Huan Tan, un realista da Escola dos Textos Antigos que influenciou a Wang Chong. Este alabaría a Yang Xiong coma "o Confucio do oeste".

Notas
-----

1. 1 2 3  Knechtges, David R. (1982). *The Han Shu Biography of Yang Xiong (54 BC – AD 18)* (en inglés). Center for Asian Studies, Arizona State University. ISBN 978-0939252107.
2. ↑  Nienhauser, William (ed.) (1986). *The Indiana Companion to Traditional Chinese Literature, Volume 1* (en inglés). Indiana University Press.
3. ↑  Zgusta, Ladislav (ed.) (1992). *History, Languages, and Lexicographers* (en inglés). Niemeyer.

Véxase tamén
------------

* Obras de Yang Xiong (Proxecto Gutenberg)
* 方言 (Chinese Text Project)